Marco Boglione

Marco Boglione (Turin, 9 magg 1956) a l'é fondator e pressident ëd la BasicNet S.p.A., società che a contròla na partìa d'imprèise industriaj famose an tut ël mond: Kappa, Robe di Kappa e Jesus Jeans.

Nassù ai 9 ëd magg dël 1956, Boglione a l'é chërsù con ij doi frèj a Turin. Ël pare, Lorenzo Boglione, ant ij ani '60 a l'era dirigent ëd n'importanta companìa ëd suransa, antramentre che la mare, Anna Pecco, fomna artirasse dal mond ëd l'imprèisa, a controlava na famosa atività turinèisa ant ël camp ëd l'aredament intern ëd la ca.
A la metà dj'ani '70 ij doi frèj pì grand, Francesco e Enrico, a son unisse al pare an catand na società 'd brokeragi assicurativ, peui dventà "l'atività 'd famija". Marco però a l'ha sërnù për chiel midem n'àutra stra.

Diplomasse dël 1974 a l'Istitut Filippin a Padern dël Grappa, na scòla catòlica privà, a l'ha già dovrà j'ani dla scòla coma na granda adoss d'esperiensa; già da giovo a l'ha mostrà na gran capacità imprenditorial an fasend, ant la scòla andoa a studiava, na scòla 'd fotografìa e an avend ël permess ëd dé 'd lession a j'àutri scolé, còsa che a-j fasìa dovré 'l laboratòri 'd chìmica e col ëd fotografìa. Parèj, a nomach 16 ani, a l'avìa già na cita atività 'd fotografìa për na comunità dë student-client.

A la fin dël 1975 Marco Boglione a l'ha chità jë studi d'ingegnerìa al Politécnich ëd Turin e a l'ha avù 'n travàj coma copywriter ant na cita agensia d'areclam. Ses mes pì tard a l'han pijalo a travajé al Maglificio Calzificio Torinese SpA come assistent dël diretor për ël mërcà e la comunicassion. Dël 1978 a l'ha otnù 'd duverté ant l'asienda na session dedicà a l'abijament sportiv e dël 1981, a nomach 25 ani, a l'é dventà diretor comersial e dël mërcà dël Maglificio Calzificio Torinese.

Dël 1983 Boglione a l'ha fondà, ansema a l'amis Luciano Antonino, la Football Sport Merchandise SpA, ancheuj BasicNet S.p.A., che a l'é stàita la prima asienda a prodùe e vende l'abijament sportiv con le marche e ij color ëd le prinsipaj squadre 'd fótbal. Dòp 11 ani, la Football Sport Merchandise a l'ha catà 'l Maglificio Calzificio Torinese SpA.

Marco Boglione a l'é mariasse con Daniela Ovazza e con chila a l'ha catà doe masnà: Lorenzo (nassù dël 1986) e Alessandro (nassù dël 1988).

Boglione, Marco